### Resumé

Lodsejer har anmodet om lokalplan og tillæg for et område på ca. 0,3 ha beliggende mellem [adresse], [adresse] og [adresse] i Vejle. Lokalplanen skal muliggøre opførelse af ca. 33.000 m2 bolig - herunder et bofællesskab, erhverv og service.

Lokalplanområdet fremstår i dag fuldt udbygget med erhvervsbyggeri. Lokalplanen giver mulighed for at al eksisterende bebyggelse fjernes.

Lokalplanområdet er udpeget som perspektivområde for fremtidig boligbebyggelse i 'Udviklingsplan for [adresse]'.

Planerne har været i høring fra den 27. november 2023 - 22. januar 2024 I denne periode er der indkommet to bemærkninger. Indsigelserne har ikke givet anledning til at anbefale ændringer i lokalplanen og tillægget.

### Sagsfremstilling

*![Kort over lokalplanområdet](data:image/jpeg;base64...)*

*F**igur 1: Kort over lokalplanområdet*

**Planens historik**
Teknisk Udvalg besluttede på mødet 23. maj 2023, pkt. nr. 126, at igangsætte udarbejdelse af lokalplan nr. 1406 og tillæg nr. 36.
Tillægget har været i fordebat fra 30. maj 2023 til 13. juni 2023. Der indkom ikke bemærkninger til planen.
Byrådet besluttede på møde 22. november 2023, pkt. nr. 196, at sende lokalplanen og tillægget i offentlig høring.
Lokalplanen og tillægget har været i offentlig høring fra 27. november 2023 til 22. januar 2024.

**Indsigelser/bemærkninger og ændringer af lokalplanen**

I høringsperioden er der indkommet to bemærkninger fra henholdsvis Vejdirektoratet og Ældrerådet. Vejdirektoratet bemærker, at lokalplanområdet delvist ligger inde i et område, der er påvirket af støj fra E45 - Østjyske Motorvej. Vejdirektoratet bemærker, at der er taget højde for dette i den støjredegørelse, der er udarbejdet i forbindelse med lokalplanen. Ældrerådet har en række generelle bemærkninger, der skal fremme områdets anvendelse og attraktivitet for ældre borgere. Bemærkningerne har ikke givet anledning til ændringer.

Resumé af indsigelser/bemærkninger og Teknik & Miljøs bemærkninger hertil kan ses i det vedlagte bilag.

**Overtagelsespligt/Frafaldserklæring**
Lokalplanområdet er privatejet og i byzone, og en frafaldserklæring er derfor ikke nødvendig.

### Klima og resiliensvurdering

Nyt byggeri og anlægsarbejde vil altid øge udledningen af CO2.

De nye boliger samt let erhverv lægger sig ind i et eksisterende område med etablerede veje, fortove og offentlig transport. Lokalplanområdet er med til at fortætte byen.

Lokalplanen fremmer bæredygtighed ved at give mulighed for at fortætte bymidten med blandt andet boliger, service og erhverv. I byen er det attraktivt at gå, cykle og benytte kollektiv trafik.

I forbindelse med ny bebyggelse vil der være flere grønne og ubefæstede arealer. Lokalplanen har bestemmelser om minimum antal af træer og nærhed til grønne opholdsarealer, samt nye stiforbindelser på tværs af området. Desuden indeholder planen bestemmelser om håndtering af regnvand dvs. det vand der strømmer ind i lokalplanområdet fra højere liggende områder, det vand der falder i lokalplanområdet og af det vand der ledes videre til lavere liggende områder. Flere grønne arealer og træer samt håndteringen af vand, skal sikre at lokalplanområdet er robust overfor fremtidens klima med mere vand og et varmere klima.

Dette medvirker til at reducere lokalplanens forventede klimaaftryk.

### Sagens videre forløb

Sagen skal behandles af Økonomiudvalget og Byrådet.

### Historik

#### Teknik- og Miljødirektøren indstiller, den 5. marts 2024, punkt 56:

**at** udvalget anbefaler over for Byrådet, at lokalplan nr. 1406 og tillæg nr. 36 til [adresse] 2021-2033 vedtages endeligt, og

**at** indsigelserne ikke har givet anledning til at anbefale ændringer i lokalplanen og tillægget.

#### Beslutning fra Teknisk Udvalg, den 5. marts 2024, punkt 56:

Anbefalet.

#### Beslutning fra Økonomiudvalget, den 8. marts 2024, punkt 86:

Anbefales.

### Beslutning

Godkendt.

Fraværende: Maja Klausen. I stedet mødte Sophie Jessen.